Urad Vlade RS za komuniciranje

Gregorčičeva 25

1000 Ljubljana

E: gp.ukom@gov.si

Številka: 090-43/2020/2

Datum: 23. 4. 2020

Zadeva: Izdajanje odločb po ZDIJZ in ZZUSUDJZ – odgovor ministrstva

Zveza: vaše zaprosilo z dne 20. 4. 2020

**Spoštovani,**

na Ministrstvo za javno upravo ste posredovali zaprosilo za stališče v zvezi z izdajo in vročitvijo odločb o zavrnitvi dostopa do informacij javnega značaja v času veljavnosti ukrepov, ki jih določa Zakon o začasnih ukrepih v zvezi s sodnimi, upravnimi in drugimi javnopravnimi zadevami za obvladovanje širjenja nalezljive bolezni SARS-CoV-2 (COVID-19) (v nadaljnjem besedilu: ZZUSUDJZ)[[1]](#footnote-1).

Vprašanje se konkretno nanaša na vodenje upravnih postopkov po Zakonu o dostopu do informacij javnega značaja (v nadaljnjem besedilu: ZDIJZ)[[2]](#footnote-2), kjer je treba odločbo, s katero se delno ali v celoti zavrne zahteva prosilca vročiti v skladu z določbami Zakona o splošnem upravnem postopku.[[3]](#footnote-3)

Zanima vas, ali je pravilno ravnanje zavezanca, da odločbo o zavrnitvi zahteve izda in vroči tudi v času veljavnosti ukrepov po ZZUSUDJZ, prosilce pa v odločbi opozori, da rok za pritožbo ne teče dokler veljajo ti ukrep, oziroma ali je treba z izdajo odločbe počakati na prenehanje teh ukrepov, kot ga predvideva 2. člen ZZUSUDJZ.

Ministrstvo za javno upravo kot resorno pristojno ministrstvo za sistemsko urejanje področja informacij javnega značaja, vam v nadaljevanju skladno s 32. ZDIJZ, posreduje neobvezno pravno mnenje.

Kot ste že v zaprosilu navedli sami, mora zavezanec v primeru, da zahtevi prosilca za dostop do informacije javnega značaja ugodi, prosilcu nemudoma omogoči seznanitev z vsebino zahtevane informacije tako, da mu jo da na vpogled ali tako, da mu zagotovi njen prepis, fotokopijo ali elektronski zapis. **Zavezanec lahko** **v celoti ali delno zavrne zahtevo prosilca le**, če ugotovi, da zahtevani dokument ali določeni podatki iz dokumenta pomenijo izjemo po 5.a ali 6. členu ZDIJZ.[[4]](#footnote-4)

ZZUSUDJZ določa, da ukrepi iz tega zakona ter iz aktov, sprejetih na njegovi podlagi**, veljajo do prenehanja razlogov zanje**, kar ugotovi Vlada Republike Slovenije s sklepom, ki ga objavi v Uradnem listu Republike Slovenije, **vendar najdlje do 1. julija 2020.[[5]](#footnote-5)**

**Roki v upravnih in drugih javnopravnih** **zadevah**, ki nimajo značaja upravne zadeve po 2. členu ZUP, za opravljanje procesnih dejanj strank in za izpolnitev njihovih materialnih obveznosti ter roki za opravljanje procesnih dejanj upravnih in drugih državnih organov, organov samoupravnih lokalnih skupnosti in nosilcev javnih pooblastil in za izdajanje upravnih aktov **ne tečejo.** **Roki za uveljavitev materialnih pravic v upravnih zadevah, ki se iztečejo v času izvajanja ukrepov po tem zakonu, se s tem zakonom podaljšajo tako, da se iztečejo osmi dan od dneva prenehanja ukrepov v skladu z 2. členom tega zakona.** Tek rokov se ne prekine v nujnih zadevah.[[6]](#footnote-6)

**V odločbi, sklepu ali drugem dokumentu, s katerim se določi rok, se stranko opozori o teku roka v skladu s tem členom.** Organi o tem, da se rok, ki je bil določen **v odločbi, sklepu ali drugem dokumentu, izdanem pred uveljavitvijo tega zakona,** ne prekine v skladu s tretjim odstavkom tega člena, nemudoma **obvestijo** stranke.[[7]](#footnote-7)

**V upravnih zadevah se ne omogoča vlaganje pisnih in ustnih vlog ter dajanje ustnih izjav pri organu**, **razen** **vlog za uveljavitev pravic, ki se obravnavajo v skrajšanem ugotovitvenem postopku, ter pisnih vlog, ki se vložijo po elektronski poti brez varnega elektronskega podpisa, če je identiteto vložnika mogoče ugotoviti na drug zanesljiv način (npr. po ZDIJZ).** **V tem primerih se dokumenti, ki vplivajo na pravni položaj, vročajo na vložnikov naslov stalnega ali začasnega prebivališča iz registra stalnega prebivalstva.**[[8]](#footnote-8)

Osebno vročanje dokumentov v upravnih zadevah na podlagi 87. člena Zakona o splošnem upravnem postopku se ne opravlja, razen v nujnih zadevah. Če je osebna vročitev opravljena po uveljavitvi tega zakona, pa ne gre za nujne zadeve, roki začnejo teči naslednji dan po objavi sklepa iz 2. člena tega zakona oziroma najkasneje 2. julija 2020. Vročanje v prostorih organa se ne opravlja, razen v nujnih primerih, če je takšna vročitev predpisana z zakonom. Vročanje z javnim naznanilom se opravlja tako, da se sporočilo o vročanju z javnim naznanilom objavi na državnem portalu eUprava.[[9]](#footnote-9)

Ker morajo biti pravne koristi druge osebe ustrezno varovane, zakon tudi njej priznava pravico do sodelovanja v postopku, Gre za **stranskega udeleženca**, ki je v ZUP definiran kot oseba, ki ima zaradi varstva svojih pravnih koristi pravico udeleževati se postopka. Na to, da so v postopku udeleženi vsi, na katere pravice ali pravne koriti bi lahko vplivala odločba, mora organ skrbeti ves čas postopka po uradni dolžnosti.[[10]](#footnote-10) ZZUSUDJZ določa, da se v **upravnih zadevah ustne obravnave in druga procesna dejanja, kjer so uradna oseba, stranka ali drug udeleženec lahko v neposrednem stiku, ne izvajajo**, razen v nujnih zadevah. V upravnih zadevah se izključi javnost pri vseh procesnih dejanjih.[[11]](#footnote-11)

Iz zgoraj navedenega izhaja, da organ lahko sprejema pisne vloge, ki se vložijo po elektronski poti in vodi upravni postopek, izvajanje procesnih dejanj in izdajanje odločb po ZDIJZ. V takem primeru se stranko in druge udeležence v postopku v uradnih pisanjih pouči o posebnostih glede teka rokov. ZZUSUDJZ v upravnih zadevah izrecno prepoveduje le osebno vročanja (razen v nujnih zadevah).

Poleg navedenega, vas hkrati obveščamo, da je Vlada Republike Slovenije, dne 21. 4. 2020, sprejela predlog novele zakona o začasnih ukrepih v zvezi s sodnimi, upravnimi in drugimi javnopravnimi zadevami zaradi epidemije covida-19, s katerim želi zagnati postopno sproščanje sodnih in upravnih zadev, ob istočasnem varovanju zdravja zaposlenih in strank.

Lep pozdrav,

Pripravil: Natalija Drnovšek

Ciril Repnik vodja službe po pooblastilu ministra

sekretar

Poslati:

- naslovniku po E-pošti: gp.ukom@gov.si

1. Uradni list RS, št. [36/20](http://www.uradni-list.si/1/objava.jsp?sop=2020-01-0681). [↑](#footnote-ref-1)
2. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086) in

 [7/18](http://www.uradni-list.si/1/objava.jsp?sop=2018-01-0275). [↑](#footnote-ref-2)
3. Uradni list RS, št. [24/06](http://www.uradni-list.si/1/objava.jsp?sop=2006-01-0970) – uradno prečiščeno besedilo, [105/06](http://www.uradni-list.si/1/objava.jsp?sop=2006-01-4487) – ZUS-1, [126/07](http://www.uradni-list.si/1/objava.jsp?sop=2007-01-6415), [65/08](http://www.uradni-list.si/1/objava.jsp?sop=2008-01-2816), [8/10](http://www.uradni-list.si/1/objava.jsp?sop=2010-01-0251) in [82/13](http://www.uradni-list.si/1/objava.jsp?sop=2013-01-3034). [↑](#footnote-ref-3)
4. 25. in 26 člen ZDIJZ [↑](#footnote-ref-4)
5. 2. člen ZZUSUDJZ. [↑](#footnote-ref-5)
6. prvi, drugi in tretji odstavek 6. člena ZZUSUDJZ. [↑](#footnote-ref-6)
7. četrti in peti odstavek 6. člena ZZUSUDJZ. [↑](#footnote-ref-7)
8. prvi in drugi odstavek 7. člena ZZUSUDJZ. [↑](#footnote-ref-8)
9. 8. člen ZZUSUDJZ. [↑](#footnote-ref-9)
10. 43. in 44. člen ZUP. [↑](#footnote-ref-10)
11. tretji odstavek 7. člena ZZUSUDJZ. [↑](#footnote-ref-11)